<classify> TAASISI ya Saratani ya Matiti Tanzania TBCF imebaini kuibuka kwa saratani hiyo miongoni mwa wasichana kuanzia miaka 15 na kuwataka wasichana kujichunguza angalau mara moja kwa mwaka.Aidha, taasisi hiyo inatafuta mfadhili ili wapate nyumba ya kukodi na kusaidia wagonjwa wa saratani hiyo wanaotoka mikoani pamoja na wauguzi wao na kuwatia moyo wakiwa katika kukabiliana na changamoto mbalimbali wakati wa kuugua na kuuguza.Mshauri kutoka taasisi hiyo, Grolia Kida alisema hayo wakati wa utoaji elimu katika sekondari ya Kibasila ikiwa ni mikakati yao kuwafikia wasichana wenye umri mdogo ili kuweza kujichunguza ugonjwa huo na kupata matibabu mapema.Alisema katika siku za karibuni wamebaini kuibuka kwa watoto wa kike wenye umri wa miaka 15 hadi 19 wanaokutwa na ugonjwa huo jambo ambalo ni tofauti ilivyokuwa miaka ya nyuma ambapo waliougua sana walikuwa wenye umri mkubwa. Kida alisema mpaka sasa hawajafahamu sababu hasa ya ugonjwa huo kuwaathiri wasichana, bali wanadhani ni historia za familia kuhusu magonjwa hayo na mitindo ya maisha kwa sasa, lakini wanashauri kujichunguza kila mwezi.Kida alibainisha kuwa katika kuhakikisha wanafanikiwa hilo, wameshatembelea baadhi ya shule jijini Dar es Salaam na wanaendelea katika shule mbalimbali. Pia watakwenda katika shule kwenye mikoa ya Singida, Iringa, Njombe na Shinyanga kutokana na kubaini kuwepo wa wagonjwa wengi wanaotoka mikoa hiyo kufika jijini Dar es Salaam kwa matibabu, huku wakiwa tayari wamefikia hatua mbaya.Alibainisha kuwa kutokana na kuwa asilimia 80 ya wagonjwa wa saratani ya matiti wanaofika kutibiwa jijini Dar es Salaam wametoka mikoani na kukumbana na changamoto mbalimbali wao na wanaowauguza wanatarajia kukodi nyumba ili kusaidia kupata makazi.Nyumba hiyo itasaidia familia za wagonjwa kuwa na moyo kuwauguza na kuondokana na changamoto ya kulala vibarazani katika hospitali ya Muhimbi na Ocean Road, alisema. Naye Mratibu wa Shule ya Sekondari ya Kibasila, Nalindwa Kajiru alisema katika siku za karibuni wamebaini watoto wa kike kukabiliwa na changamoto hiyo na tayari zaidi ya watano wamegundulika kuwa na saratani ya matiti katika hatua mbalimbali.  <topic>: KITAIFA 